Diari Oficial de la Generalitat Valenciana


Sumari del DOGV 5033, del 22-06-2005 (2005/6531)

RESOLUCIÓ de 3 de juny de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Generalitat Valenciana a través de les conselleries de Justícia i Administracions Públiques i de Benestar Social, el Consell General del Poder Judicial, l'Ajuntament de València i els col·legis oficials d'Advocats, Psicòlegs i Diplomats en Treball Social i Educadors Socials de València, per a la continuïtat i desenvolupament del servici Punt de Trobada Familiar de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5033

Data del DOGV
:   22-06-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/6531


Data del document
:   03-06-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Benestar Social
    * Conselleria Justícia i Administracions Públiques
    * València
    * administració local
    * col·legi professional
    * psicologia
    * cooperació administrativa
    * advocat
    * ajuda social
    * treballador social

RESOLUCIÓ de 3 de juny de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Generalitat Valenciana a través de les conselleries de Justícia i Administracions Públiques i de Benestar Social, el Consell General del Poder Judicial, l'Ajuntament de València i els col·legis oficials d'Advocats, Psicòlegs i Diplomats en Treball Social i Educadors Socials de València, per a la continuïtat i desenvolupament del servici Punt de Trobada Familiar de València. [2005/F6531]
  
Subscrit, després de la tramitació prèvia reglamentària, entre la Generalitat Valenciana, a través de les conselleries de Justícia i Administracions Públiques i de Benestar Social, el Consell General del Poder Judicial, l'Ajuntament de València i els col·legis oficials d'Advocats, Psicòlegs i Diplomats en Treball Social i Educadors Socials de València, el 13 de desembre de 2004, un conveni de col·laboració per a la continuïtat i desenvolupament del servici Punt de Trobada Familiar de València, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0331/2005, i que figura com a annex d'esta resolució.
  
València, 3 de juny de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre la Generalitat Valenciana a través de les conselleries de Justícia i Administracions Públiques i de Benestar Social, el Consell General del Poder Judicial, l'Ajuntament de València i els col·legis oficials d'Advocats, Psicòlegs i Diplomats en Treball Social i Educadors Socials de València, per a la continuïtat i desenvolupament del servici Punt de Trobada Familiar de València
  
València, 13 de desembre de 2004
  
Reunits
  
El conseller de Justícia i Administracions Públiques, Miguel Peralta Viñes, i la consellera de Benestar Social, Alicia de Miguel García, en representació de la Generalitat Valenciana, autoritzats per a este acte pel Ple del Consell per acord de 3 de desembre de 2004, d'acord amb l'article 21 de la Llei 5/1983, de 30 de desembre, del Govern Valencià, i l'article 54 bis, 1.b) del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Consell de la Generalitat Valenciana.
  
El degà dels jutges de València, José Luis Gómez-Moreno Mora, en virtut de la delegació efectuada pel Ple del Consell General del Poder Judicial, de 3 de desembre de 2003.
  
L'alcaldessa de l'Ajuntament de València, Rita Barberá Nolla, en nom i representació de l'esmentat ajuntament, autoritzada per al present acte per acord de la Junta de Govern Local d'1 d'octubre de 2004.
  
El degà del Col·legi d'Advocats de València, Fernando Alandete Gordó, en nom i representació d'este, en virtut de les funcions que li atribuïx l'article 48.2 de l'Estatut General de l'Advocacia Espanyola.
  
El degà del Col·legi Oficial de Psicòlegs de la Comunitat Valenciana, Francisco Santolaya Ochando, en nom i representació d'este, en virtut de les funcions que li atribuïx l'article 40.d), dels Estatuts del Col·legi Oficial de Psicòlegs de la Comunitat Valenciana.
  
La presidenta del Col·legi Oficial de Diplomats en Treball Social i Assistents Socials de València, Rosana Lerí Moreno, en nom i representació d'este, en virtut de les funcions que li atribuïx l'article 33 dels seus Estatuts.
  
La presidenta del Col·legi Oficial d'Educadors/es Socials de la Comunitat Valenciana, Inmaculada Calabuig Rodrigo, en nom i representació d'este, en virtut de les funcions que li atribuïx l'article 2.a) dels Estatuts Provisionals aprovats en la primera sessió de l'Assemblea Constituent de data 24 d'abril de 2004.
  
Obren en nom i representació de les institucions i entitats a què representen i els càrrecs dels quals consten per notorietat. Es reconeixen amb capacitat legal suficient per a l'atorgament del present conveni de col·laboració, i a este efecte
  
Manifesten
  
Primer. Que la Constitució Espanyola de 1978, en l'article 39, apartat 1, establix que: ?Els poders públics asseguraran la protecció social, econòmica i jurídica de la família?. En l'apartat 2, establix l'obligatorietat dels poders públics d'assegurar?...la protecció integral dels fills, iguals davant de la llei amb independència de la seua filiació, i de les mares, siga quin siga el seu estat civil...-.
  
Que la Convenció dels Drets del Xiquet de Nacions Unides, de 20 de novembre de 1989, ratificada per Espanya el 30 de novembre de 1990, en l'article 9 indica que ?Els estats participants respectaran el dret del xiquet que està separat d'un o d'ambdós pares a mantindre relacions personals i contacte directe amb ambdós pares de manera regular, excepte si això és contrari a l'interés superior del xiquet?.
  
Que l'art. 94 del Codi Civil establix que ?El progenitor que no tinga amb ell els fills menors o incapacitats gaudirà del dret de visitar-los, comunicar amb ells i tindre'ls en la seua companyia. El jutge determinarà el temps, manera i lloc de l'exercici d'este dret, que podria limitar o suspendre si es donaren greus circumstàncies que així ho aconsellen o s'incompliren greu i/o reiteradament els deures imposats per la resolució judicial. Igualment podrà determinar, amb audiència prèvia dels pares i dels iaios, que hauran de prestar el seu consentiment, el dret de comunicació i visita dels néts amb els iaios, d'acord amb l'article 160 d'este codi, tenint sempre present l'interés del menor?.
  
Que la Llei Orgànica 1/1996, de 15 de Gener, de Protecció Jurídica del Menor, en l'article 2, establix que ?En l'aplicació de la present Llei primarà l'interés superior dels menors sobre un altre interés legítim que poguera concórrer?, i en l'article 11.2 enumera, entre els principis rectors de l'actuació dels poders públics, ?La supremacia de l'interés del menor?.
  
Segon. Que els processos de separació, divorci i nul·litat matrimonial han generat un increment progressiu de menors que s'enfronten a la ruptura de la seua família biològica i que, sent el compliment del règim de visites fonamentalment el dret del menor a mantindre un contacte adequat amb ambdós progenitors, i altres parents o acostats autoritzats legalment, en nombroses ocasions sorgixen greus conflictes i dificultats per al seu correcte desenvolupament. Entre les causes més freqüents cal assenyalar:
  
- L'oposició o falta de col·laboració a les visites del progenitor custodi.
  
- La necessitat mantindre en l'anonimat el domicili del progenitor custodi.
  
- La necessitat de mantindre en l'anonimat la identitat de la família d'acollida del menor, quan es reconega el dret de visites d'un familiar biològic.
  
- La creació de situacions violentes o tenses entre els progenitors, en presència del fill, al realitzar l'entrega o la recollida d'este.
  
- La negativa o reticència del menor a relacionar-se amb l'altre progenitor.
  
- La necessitat de garantir la seguretat i el benestar del menor durant l'exercici del dret de visites (malaltia del progenitor no custodi, toxicomania, falta d'habilitats per a exercir l'atenció del menor, antecedents de maltractament, influències negatives, etc.).
  
- La carència de vincles afectius amb la persona a qui se li ha reconegut el dret de visites, o la seua interrumpció a causa de llargs períodes de temps en què no s'ha relacionat amb el menor.
  
- Relacions deteriorades o inexistents entre els germans com a conseqüència de la separació dels progenitors.
  
- Dificultats degudes al domicili on s'hagen de realitzar les visites, com ara llunyania, condicions inadequades de la vivenda o dels integrants d'esta.
  
Tercer. Que davant de la constatació d'esta situació generada per la ruptura de les famílies biològiques i, d'altra banda, donada l'obligatorietat dels poders públics de garantir els drets recollits en les normatives legals corresponents, la Conselleria de Benestar Social, el Consell General del Poder Judicial, l'Ajuntament de València i els Col·legis Oficials d'Advocats, Psicòlegs i Diplomats en Treball Social, de València, el 20 de juliol del 2001 van firmar un Conveni de Col·laboració per a la creació i desenvolupament del servici denominat ?Punt de Trobada?, per a oferir un lloc neutral que facilitara la reunió dels membres de les famílies en crisi servint, a més, de recurs de mediació i formació.
  
Quart. Que el 9 de desembre del 2003 les institucions i les entitats indicades en el punt anterior van firmar un nou Conveni de Col·laboració per a la continuïtat i el desenvolupament del servici ?Punt de Trobada Familiar- de València.
  
Quint. Que la Comissió de Seguiment del Punt de Trobada Familiar de València, en la seua reunió del 15 de juny del 2004, va aprovar la incorporació, al Conveni de Col·laboració del Punt de Trobada Familiar, de la Conselleria de Justícia i Administracions Públiques i del Col·legi Oficial d'Educadors Socials de València
  
Sext. Que la demanda d'utilització del Punt de Trobada des de la seua creació ha anat progressivament en augment i l'anàlisi del seu funcionament en este temps mostra un balanç positiu, cosa que aconsella garantir la continuïtat d'este recurs tan decisiu per a garantir el dret dels menors, que estiguen separats d'un o ambdós pares, a mantindre relacions personals i contacte directe amb ells de forma regular.
  
Que per estes raons, les institucions i les entitats amunt esmentades es comprometen a firmar un nou Conveni de Col·laboració per a la continuïtat i el desenvolupament del servici ?Punt de Trobada Familiar- de València d'acord amb les següents
  
Clàusules
  
Primera. Objecte del conveni
  
Constituïx l'objecte del present conveni garantir la continuïtat i el desenvolupament de l'actual servici ?Punt de Trobada Familiar- de València a fi de continuar fent possible la utilització d'un lloc neutral per a l'execució dels règims de visites en les situacions de ruptura del nucli familiar, que afavorisca, bàsicament, el dret fonamental del menor a mantindre la relació amb els dos progenitors o altres parents o acostats autoritzats legalment, establint els vincles necessaris per al seu bon desenvolupament físic, afectiu i emocional i per a preparar els pares perquè, en un futur, puguen mantindre la relació amb els seus fills amb plena autonomia.
  
Segona. Objectius
  
Són objectius del present conveni els següents:
  
- Garantir el dret del menor a mantindre la relació amb els seus progenitors després de la separació.
  
- Garantir la seguretat del menor durant el règim de visites.
  
- Facilitar la trobada del menor amb la família extensa del progenitor no custodi.
  
- Permetre als menors expressar amb llibertat i sense temor els seus sentiments i necessitats davant del progenitor no custodi.
  
- Facilitar orientació professional per a millorar les relacions paternofilials i les habilitats parentals de criança.
  
- Disposar d'informació fidedigna sobre les actituds i les aptituds parentals que ajuden a defendre ?si fóra necessari- els drets del menor en altres instàncies administratives o judicials.
  
Tercera. Destinataris
  
Seran destinataris de les actuacions recollides en el present conveni els següents:
  
- Els cònjuges constituïts en part d'un procés institucional de separació, divorci o nul·litat, així com els respectius fills i els seus iaios, quan l'òrgan jurisdiccional així ho decidisca.
  
- Els menors separats dels seus pares biològics amb mesura de protecció d'acolliment en família extensa o aliena, quan l'entitat pública amb competència en protecció de menors així ho decidisca.
  
- Altres cònjuges i els seus respectius fills necessitats d'este servici segons el parer dels Servicis Socials Municipals de l'Ajuntament de València.
  
En qualsevol d'estos supòsits, el menor o algun dels cònjuges haurà d'estar necessàriament empadronat al Municipi de València.
  
Quarta. Activitats
  
En el Punt de Trobada es prestaran els servicis que s'enumeren a continuació, amb el desenvolupament de les activitats necessàries per a això:
  
1. Valoració del sistema familiar en relació al compliment del dret de visites, per mitjà d'entrevistes individuals o conjuntes amb els membres de la família i, si és el cas, per mitjà de visites a domicili.
  
2. Suport en el compliment del règim de visites, en les seues modalitats de ?supervisió?, ?intervenció- o ?visita tutelada?.
  
3. Intervenció psicosocial individual i familiar a fi d'eliminar obstacles i actituds negatives en l'èxit dels objectius.
  
4. Mediació com a instrument perquè els pares aconseguisquen acords sobre la seua forma d'exercir la coparentalidad i, en concret, pel que fa a la relació dels seus fills.
  
5. Elaboració de registres i informes, perquè totes les activitats realitzades queden degudament recollides per a informació puntual i/o periòdica de les entitats derivants, així com per a l'avaluació professional realitzada i posterior presa de decisions.
  
6. Seguiment i avaluació, tant del desenvolupament del règim de visites, com de la consecució dels objectius plantejats i de l'eficiència dels recursos emprats.
  
Quinta. Recursos humans
  
El Punt de Trobada estarà atés per un equip interdisciplinari format per advocats, psicòlegs, diplomats en Treball Social, educadors socials i auxiliars administratius. Està oberta la possibilitat de comptar amb el suport de personal voluntari.
  
Sexta. Ubicació
  
El punt de trobada està ubicat en les dependències municipals preparades per a tal fi, síties al c/ Pintor Genaro Lahuerta, s/n, de la ciutat de València.
  
Sèptima. Horari
  
El Punt de Trobada romandrà obert, per a facilitar els règims de vistes, les entrevistes i les intervencions amb els progenitors i amb els menors, les distintes tasques de l'equip de professionals, així com la coordinació amb les entitats derivants i restants servicis implicats:
  
- De dilluns a dijous: de 10 a 14 hores i de 17,30 a 20,30 hores.
  
- De divendres a diumenge: de 10 a 14 hores i de 17 a 21 hores.
  
La reunió de l'equip dels professionals del Punt de Trobada tindrà lloc tots els dilluns dins de l'horari de 10 a 14 hores o, si és el cas, a criteri de la Coordinadora del PEF (art. 8 del Reglament de Règim Intern del PEF).
  
Octava. Funcionament
  
El Punt de Trobada Familiar de València es regirà per les Normes de Funcionament i el Reglament de Règim Intern aprovats, a este efecte, per la Comissió de Seguiment del Punt de Trobada Familiar de València en la seua reunió del dia 21 de maig del 2002, així com per les modificacions, instruccions i nous acords presos per esta Comissió, tal com consten en les actes corresponents.
  
Novena. Obligacions de les parts.
  
A) La Conselleria de Justícia i Administracions Públiques.
  
- Col·laborar en el desenvolupament d'este servici per mitjà de totes aquelles actuacions que puguen impulsar-se des d'esta instància.
  
- Sufragar el gasto de personal corresponent als educadors socials.
  
Per a este fi la Conselleria de Justícia i Administracions Públiques aportarà un màxim de 32.000,00 euros del capítol II: 38.89.86.684.96.224.31. de l'exercici 2005, condicionada a l'existència de crèdit adequat i suficient en els pressupostos de la Generalitat Valenciana per a tal exercici.
  
B) Conselleria de Benestar Social.
  
- Col·laborar en el desenvolupament d'este servici per mitjà de totes aquelles actuacions que puguen impulsar-se des d'esta instància.
  
- Sufragar el gasto corresponent a la contractació del servici que cal prestar per personal auxiliar administratiu amb una dedicació de 131,25 hores setmanals en còmput total. Estos auxiliars prestaran els seus servicis en el Punt de Trobada desenvolupant les tasques descrites en l'art. 15 del Reglament de Règim Intern del Punt de Trobada de València.
  
Per a este fi la Conselleria de Benestar Social aportarà un màxim de 73.966,23 euros desglossats en els exercicis següents:
  
- En l'exercici 2004 un màxim de 17.971,40 euros a càrrec de l'aplicació pressupostària del capítol II: 73.04.81.9571.977.05.121.59.
  
- En l'exercici 2005 aportarà un màxim de 55.994,83 euros a càrrec de l'aplicació pressupostària del capítol II: 50.69.12.1368.799.98.183.37, condicionada a l'existència de crèdit adequat i suficient en els pressupostos de la Generalitat Valenciana per a tal exercici.
  
C) Ajuntament de València.
  
- Impulsar la continuïtat i el desenvolupament del servici, tot supervisant el funcionament del Punt de Trobada tal com figura en l'art. 8 del Reglament de Règim Intern del Punt de Trobada, implementant les millores tècniques i organitzatives que considere convenient per a l'optimització del recurs.
  
- Coordinació general del servici així com de les distintes institucions i entitats firmants del conveni.
  
- Aportar el local per a la ubicació del servici, el seu condicionament i l'equipament necessari per al desenvolupament de les activitats ressenyades en la clàusula número quatre.
  
- Sufragar els gastos de personal corresponent als advocats, psicòlegs i diplomats en Treball Social; els gastos de funcionament (subministraments, manteniment i neteja); així com l'adquisició de materials i altres gastos destinats a les distintes activitats, tant tècniques com d'ocupació, dels menors.
  
Per a este fi l'Ajuntament de València aportarà fins a un màxim de 120.665,00 Euros
  
D) Consell General del Poder Judicial.
  
- Col·laborar en el desenvolupament del servici per mitjà de totes aquelles actuacions que puguen impulsar-se des d'esta instància.
  
- Vetlar pel correcte compliment i l'adequada aplicació de tots els aspectes jurídics relacionats amb la utilització i el funcionament d'este servici.
  
- Canalitzar les relacions del servici amb el Deganat i els Jutjats de Família de València.
  
E) Col·legi d'Advocats de València.
  
- Exercir la coordinació de l'Equip de Professionals del Punt de Trobada, tant en els aspectes de funcionament intern com de representació i relació amb l'exterior, tal com es descriu en l'art. 8 del Reglament de Règim Intern del PEF. Per a això aportarà un lletrat que exercirà estes funcions amb una dedicació de 16 hores setmanals en còmput total.
  
- Desenvolupar les funcions específiques dels lletrats del Punt de Trobada descrita en l'art.12 del Reglament de Règim Intern del PEF, així com realitzar la supervisió del règim de visites a petició expressa de l'equip del PEF. Per a això aportarà lletrats amb una dedicació de 16 hores setmanals en còmput total.
  
En concepte de remuneració dels servicis professionals descrits i de les actuacions que això implique, el Col·legi d'Advocats de València rebrà, de l'Ajuntament de València, la quantitat màxima de 31.312,00 Euros.
  
F) Col·legi de Psicòlegs de la Comunitat Valenciana.
  
- Exercir la coordinació de l'Equip Psicosocial del Punt de Trobada d'acord amb el que establixen els arts. 10 i 11 del Reglament de Règim Intern del PEF.
  
- Desenvolupar les funcions específiques dels psicòlegs del Punt de Trobada descrita en l'art. 13 del Reglament de Règim Intern del PEF.
  
- Aportar un màxim de dos psicòlegs i d'un possible substitut, a qui puga recórrer-se en absència d'algun dels anteriors, per a exercir les funcions descrites, amb una dedicació de 40 hores setmanals en còmput total.
  
En concepte de remuneració dels servicis professionals indicats i de les actuacions que això implique, el Col·legi de Psicòlegs PV rebrà, de l'Ajuntament de València, la quantitat màxima de 37.080,00 Euros.
  
G) Col·legi de Diplomats en Treball Social i Assistents Socials de València.
  
- Exercir, si és el cas, la coordinació de l'Equip Psicosocial del Punt de Trobada d'acord amb el que establixen els arts. 10 i 11 del Reglament de Règim Intern del PEF.
  
- Desenvolupar les funcions específiques dels diplomats en Treball Social del Punt de Trobada descrita en l'art. 13 del Reglament de Règim Intern del PEF.
  
- Aportar un màxim de dos diplomats en Treball Social i d'un possible substitut, a qui puga recórrer-se en absència d'algun dels anteriors, per a exercir les funcions i les tasques anteriorment descrites, amb una dedicació de 60 hores setmanals en còmput total.
  
En concepte de remuneració dels servicis professionals indicats i de les actuacions que això implique, el Col·legi Oficial de Diplomats en Treball Social i Assistents Socials de València rebrà, de l'Ajuntament de València, la quantitat màxima de 49.440,00 Euros.
  
H) Col·legi d'Educadors/es Socials de la Comunitat Valenciana.
  
- Desenvolupar les funcions específiques dels educadors socials del Punt de Trobada Familiar descrites en l'art. 14 bis del Reglament de Règim Intern del PEF.
  
- Aportar un màxim de tres educadors socials i d'un possible substitut a qui puga recórrer-se en absència d'algun dels anteriors, per a exercir les funcions i les tasques anteriorment descrites, amb una dedicació de 40 hores setmanals en còmput total.
  
En concepte de remuneració dels servicis professionals indicats i de les actuacions que això implique, el Col·legi Oficial d'Educadors/es Socials de la Comunitat Valenciana rebrà, de la Conselleria de Justícia i Administracions Públiques, la quantitat màxima de 32.000,00 Euros.
  
Deu. Reserva i protecció de dades
  
Si s'utilitzaren mitjans informàtics o altres mitjans de tractament automatitzat de dades de caràcter personal dels usuaris, es donarà compliment al que disposa la Llei Orgànica 15/1999, de 13 de desembre, de regulació de tractament automatitzat de dades de caràcter personal.
  
Així mateix s'haurà d'observar allò que s'ha regulat en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte de l'accés limitat als propis interessats amb relació als documents que continguen informació referent a la intimitat de les persones.
  
Onze. Selecció de professionals
  
Els professionals seleccionats pels distints col·legis professionals, firmants del present Conveni, hauran de trobar-se legalment habilitats per a l'exercici professional lliure i acreditar la corresponent experiència i formació professional per a desenvolupar les funcions específiques descrites en els articles 7 al 15 del Reglament de Règim Intern del Punt de Trobada Familiar de València. En la selecció que haja de dur-se a terme entre els professionals que complisquen tant este requisit com els altres exigits per cada col·legi professional, hauran d'observar-se els principis de publicitat, llibertat de concurrència, mèrit i capacitat. Ben entés que el personal així seleccionat no adquirirà, en cap cas, relació laboral o de servici amb cap institució firmant del present Conveni.
  
La designació i, si és el cas, el cessament dels coordinadors i els distints professionals del Punt de Trobada, correspon a la Comissió de Seguiment segons allò que s'ha estipulat en l'art. 3 del Reglament de Règim Intern del PEF.
  
Dotze. Pagament i justificació
  
Les quantitats que l'Ajuntament de València ha d'abonar als col·legis oficials d'advocats, psicòlegs i diplomats en Treball Social, firmants del Conveni, seran transferides mensualment a l'entitat bancària que designen a este efecte, prèvia presentació de les corresponents factures o certificacions, que seran conformades pels tècnics de la Delegació de Benestar Social de l'Ajuntament, a càrrec de la partida EC150/313/22398.
  
La Conselleria de Justícia i Administracions Públiques abonarà, al Col·legi Oficial d'Educadors/es Socials de la Comunitat Valenciana, els imports corresponents als educadors socials, prèvia presentació de factura que serà conformada pel secretari autonòmic de Justícia i Interior.
  
La Conselleria de Benestar Social sufragarà el pagament dels auxiliars administratius que es contracten per a este servici prèvia presentació de factura, que serà conformada per la Direcció Territorial de Benestar Social de València.
  
En el cas de renovació del present conveni, les quantitats que s'han d'abonar als distints col·legis professionals s'incrementaran anualment d'acord amb el IPC corresponent.
  
Tretze. Obligacions tributàries, de seguretat social i de pagament
  
Els col·legis professionals, a la firma del present conveni, i amb caràcter previ al lliurament del primer pagament, hauran d'acreditar que es troben al corrent en el compliment de les seues obligacions tributàries i davant la Seguretat Social.
  
Al mateix temps, estos col·legis professionals assumixen la sencera responsabilitat respecte de les obligacions econòmiques que sorgisquen del pagament del servici als professionals que els presten, aplicant respecte d'això les quantitats aportades per l'Ajuntament de València i la Conselleria de Justícia i Administracions Públiques, d'acord amb el que preveuen les clàusules del present conveni.
  
Catorze. Vigència
  
El present conveni entrarà en vigor el dia 1 d'octubre del 2004 i tindrà una duració d'un any, i es podrà prorrogar després de la firma del corresponent protocol de pròrroga, llevat que qualsevol de les parts ho denuncie en forma motivada i fefaentment amb una antelació de dos mesos. La resolució del conveni per alguna de les parts, una vegada complits els requisits preceptius, suposarà la interrupció del servici sent necessari, per a la seua continuïtat o pròrroga, la firma d'un nou conveni.
  
Quinze. Publicitat
  
La promoció i la deguda publicitat del present servici correrà, principalment, a càrrec de l'Ajuntament de València, sense perjuí que la resta d'institucions i d'entitats firmants, dins de les seues publicacions, inserits periodístics i la resta de mitjans de comunicació, col·laboren en la dita promoció publicitària. En tot supòsit, haurà d'assenyalar-se que el servici del - Punt de Trobada Familiar- de València que ací es convé, es presta amb la col·laboració de totes les entitats firmants amb el patrocini de l'Ajuntament de València, de la Conselleria de Justícia i Administracions Públiques i de la Conselleria de Benestar Social.
  
Setze. Comissió de Seguiment
  
Es constituirà una Comissió de Seguiment formada per un representant de cada una de les institucions i entitats firmants del present conveni, designat a este efecte, i el funcionament de la qual es regirà per allò que s'ha estipulat en els articles 2 al 6 del Reglament de Règim Intern del Punt de Trobada Familiar de València.
  
Dèsset. Marc d'interpretació i jurisdicció competent
  
Les institucions i les entitats firmants es comprometen a tractar de resoldre de forma amistosa qualsevol dubte o conflicte que poguera sorgir en la interpretació o l'aplicació del present conveni.
  
En cas de resultar infructuosa la resolució amistosa, les parts acorden sotmetre a l'orde jurisdiccional contenciós administratiu les qüestions litigioses derivades del present conveni.
  
I perquè conste i en prova de conformitat es firmen huit exemplars d'este, al lloc i en la data amunt indicats, entregant-se en el mateix acte un exemplar a cada una de les parts.